
Bonyhád Város Önkormányzatának Képviselő-testülete a Bonyhádi Szociális Alapszolgáltatásként működő Gondozási Központ Fenntartója nevű társulás társulási megállapodásának és annak módosítását 66/2013. (V.30.) számú határozatával fogadta el. A társulási megállapodást a Tolna Megyei Kormányhivatal felülvizsgálta. A felülvizsgálat alapján egyeztetést kezdeményezett, melyre 2013. december 18-án került sor. Az egyeztetésen dr. Baksa Csaba igazgató főosztályvezető, dr. Simonits Ágnes főosztályvezető-helyettes, Feketéné dr. Féhr Nikolett törvényességi referens, valamint Kovács Péter címzetes főjegyző vett részt. Az egyeztetésről feljegyzés készült, melyből megállapítható, hogy a társulási megállapodás több pontja nem felel meg Magyarország helyi önkormányzatairól szóló 2011. évi CLXXXIX. törvény (továbbiakban Mhötv.) 2013. január 1. napján hatályba lépő rendelkezéseinek.
A fentiek miatt a társulási megállapodás alábbi módosításai szükségesek:

1. A társulási megállapodás 3. pontja a Társulás településeinek 2012. január 1-jei adatok alapján rögzíti a lakosságszámokat.
Az Mhötv. 146. § (3) bekezdése szerint a helyi önkormányzati képviselők és polgármesterek választásáról szóló törvényben meghatározott lakosságszámot kell figyelembe venni, esetünkben a 2010. január 1-jei lakosságszámok az irányadók.
A megállapodás 3. pont utolsó mondatának összehangolása vált szükségessé.

A mellékelt társulási megállapodásban a lakosságszámot az észrevétel szerint javítottuk.
2. A megállapodás 6. pontja szerint a megállapodás módosításáról a Társulási Tanács minősített többséggel dönt. Az Mhötv. 88. § (2) szerint a társulásban résztvevő képviselő-testületek mindegyikének minősített többséggel hozott döntése szükséges a társulási megállapodás jóváhagyásához, módosításához vagy a társulás megszüntetéséhez. A megállapodás 6. pontját e szerint módosítottuk. 

3. A társulási megállapodás 7. pontjában nem az alapító okiratban rögzített elnevezés található, ezért azt pontosítani kell, így a Társulás elnevezése: „Bonyhádi Szociális Alapszolgáltatási Központként működő Gondozási Központ”.
4. A megállapodás 11. pontja az alapítói jogok gyakorlására vonatkozó rendelkezéseket tartalmazza. A 11. a) pont szerint az intézményvezető tekintetében a kinevezés, felmentés valamint a d) pont szerinti egyéb munkáltatói jogok gyakorlása irányítói és nem alapítói jognak minősülnek, és ezen hatásköröket a Társulási Tanács, és nem a Társulási Tanács elnöke gyakorolja. 
Hasonlóképpen a 11. b) pontban felsorolt szervezeti és működési szabályzat jóváhagyása szintén irányítói jognak minősül, ezért e hatáskört szintén a Társulási Tanács gyakorolja.

A megállapodást e szerint módosítottuk.

5. A megállapodás 11. c) pontja értelmében az intézményi térítési díjakról a Társulási Tanács dönt az érintett önkormányzatok véleményének kikérésével. E szabályozás nem felel meg a szociális igazgatásról és szociális ellátásokról szóló 1993. évi III. törvény (továbbiakban Szoctv.) 92. § (1) bekezdésében foglaltaknak. Ugyanis ha a szociális intézmény fenntartója önkormányzati társulás, akkor a társulási megállapodásban erre kijelölt települési önkormányzat a társulási megállapodásban meghatározottak szerint rendeletet alkot. Javasolom, hogy a rendeletalkotás jogával Bonyhád Város Önkormányzatát bízza meg a társulás úgy, hogy a rendeletalkotás előtt a tagönkormányzatok hozzájárulását ki kell kérni. A Társulás munkaszervezete minden év február 28-ig küldi meg javaslatát a Társulás tagjainak a tervezett térítési díjakról. 
A gyermekjóléti, gyermekvédelmi ellátásokról, azok igénybevétele esetén fizetendő térítési díjakról ugyancsak a fentiek alkalmazandók, ezzel a megállapodást ki kell egészíteni.
A hozzájárulás szükségességét a jogalkotásról szóló 2010. évi CXXX. törvény 5. § mondja ki. 
6. A megállapodás 17. pontja a Társulásból való kilépés rendjét és a kizárás szabályait tartalmazza. Az Mhötv. A „kilépés” helyett a „kiválás” kifejezést használja, ezért szükséges a pontosítás elvégzése.
7. A megállapodás 17. pont (2) bekezdése „Kizárás” cím 1. pontja értelmében a Társulás tagjai több mint felének minősített többségének elfogadott határozatával a naptári év utolsó napjával kizárhatja a Társulás azon tagját, aki az e megállapodásban foglalt kötelezettségének ismételt felhívásra határidőben nem tesz eleget.

Az Mhötv. 89. § (3) bekezdése kimondja: „A társulási tanács minősített többséggel dönt a társulásból történő kizárásról.” E szabály szerint tehát nem a Társulás tagjaié, hanem a Társulási Tanácsé a döntés. A megállapodást e szerint módosítottuk.

8. A megállapodás 5. a) pontja úgy rendelkezik, hogy a Társulási Tanács tagjai a társult önkormányzatok polgármesterei. Az Mhötv. 94. § (2) bekezdése úgy rendelkezik, hogy a társulási tanácsot a társult önkormányzatok képviselő-testületei által delegált tagok alkotják. E rendelkezés alapján tehát a társult önkormányzatok képviselő-testületeinek kell delegálni tagot a Társulási Tanácsba. A megállapodást e szerint módosítottuk.

A társulási megállapodás módosuló rendelkezéseit dőlt betűvel kiemeltük.
Határozati javaslat:
1. Mórágy Község Önkormányzat Képviselő-testülete megtárgyalta a Bonyhádi Szociális Alapszolgáltatási Központként működő Gondozási Központ társulási megállapodásának módosítását és azt a melléklet szerint elfogadja.
2. A képviselő-testület Magyarország helyi önkormányzatairól szóló 2011. évi CLXXXIX. törvény 94. § (2) bekezdése alapján a Bonyhádi Szociális Alapszolgáltatási Központként működő Gondozási Központ Társulási Tanácsába Glöckner Henrik polgármestert delegálja.
Határidő: 2014. február 28.
Felelős: Glöckner Henrik polgármester
Mórágy, 2014. február 10.

